Title: Ex libris
Description: 2006 és 2012 között, az Élet és Irodalom különböző rovataiban - az Ex Librisben, a Feuilletonban, A hónap könyvében és a Követési távolságban - megjelent esszéit és kritikáit válogatta egy kötetbe Kelemen János. A könyv egészének és főbb részeinek címét is ezek a rovatcímek ihlették, a szerző azonban a szerkesztés során nem ragaszkodott megjelenésük eredeti helyéhez és sorrendjéhez. Az írások egyik fele önálló, elemző tanulmánynak fogható fel, másik fele pedig afféle olvasónapló, mely filozófiai, irodalomtörténeti és irodalmi művekről szóló recenziók formájában tükrözi az elmúlt évek történetét. Olyan átfogóbb témákról olvashatunk egyebek mellett, mint Dante és a mai európai kultúra, Goethe Faustja, Lukács György irodalomtörténészi munkássága, a 2006-ban elhunyt Bence György filozófiája vagy Benedetto Croce filozófiai munkásságnak megítélése napjainkban. A szerző recenzióiban olyan köteteket mutat be, mint az Eretnek empirizmus című, Pasolini elméleti írásait tartalmazó kötet, Voigt Vilmos Bevezetés a szemiotikába, Gilles Deleuze A bergsoni filozófia, Ernst Cassirer A felvilágosodás filozófiája vagy éppen Umberto Eco Az új középkor és a Prágai temető című munkái.
Subjects: Literature, History and criticism, Philosophy